IуэхуфIхэм саугъэткIэ поджэж
«МИР» («ЩIалэгъуалэ — Жэрдэм — Зыужьыныгъэ») урысейпсо щIалэгъуалэ жылагъуэ зэгухьэныгъэм, хабзэ хъуауэ, ирегъэкIуэкI «МИР-м и саугъэтыр» зыхуэфащэхэм щарит гуфIэгъуэ зэIущIэ. Иджырейр 2018 гъэм щэкIуэгъуэм и 18-м къызэрагъэпэщынущ.
«МИР-м и саугъэтым» и къалэн нэхъыщхьэр IуэхуфIхэр зи IэрыкI, фIы щIэныр зи гъащIэ мардэу псэу, мамырыгъэмрэ зэгурыIуэныгъэмрэ зыгъэнэхъапэ цIыхухэр зэгъэуIунырщ, абыхэм я пщIэр жылагъуэм къыщыIэтынырщ. Апхуэдэу саугъэтымкIэ къагъэлъагъуэ ди къэралым и зэIузэпэщыныгъэм хьэлэлу, псэ къабзэу хуэлажьэ цIыхухэм гулъытэ хэха, щIыхь яхуэщIын зэры- хуейр.
ЗэрытщIэщи, УФ-м и Президент Путин Владимир и жэрдэмкIэ, 2018 гъэр ягъэуващ Волонтёрхэм я илъэсу. Абы къыхэкIыу мыгъэрей «МИР-м и саугъэтыр», жылагъуэм мыхьэнэ щызиIэр, деIыгъ Президент грантхэм я фондым икIи Урысей Федерацэм и щIыналъэ 60-м щIигъум щолажьэ. Абы хохьэ ди республикэри.
Саугъэтыр зыхуагъэфэщэну IуэхуфIхэр унэтIыныгъи 8-уэ зэщхьэщыхащ:
«ХъыбарыфIхэр» саугъэтыр хуагъэфащэ хъыбарегъащIэ IэнатIэхэм я лэжьакIуэхэмрэ блогерхэмрэ ящыщу ди къэралым и цIыхухэм зэфIах IуэхугъуэфIхэм тепсэлъыхьхэм, ди псэукIэр зэрефIакIуэм тещIыхьа хъыбархэр жылагъуэм щызэлъэщIысыным хущIэкъухэм.
«Сыт щыгъуи ипэкIэ кIуэтэн» саугъэтыр ират хабзэщ блэкIа илъэсхэм лэжьыгъэфIхэр зэфIэзыха псапащIэ, жылагъуэ зэгухьэныгъэхэм.
«Жэрдэм узыншэ» саугъэтыр хуагъэфащэ цIыхум и узыншагъэр, гъащIэр езыгъэфIакIуэ проектхэр утыку изыхьэхэм, ахэр пхызыгъэкIхэм.
«Экологие жэуаплыныгъэ» саугъэтыр ират щIыуэпсыр хъумэным хуэгъэпса проектхэмрэ Iуэхугъуэхэмрэ зыгъэнэхъапэхэм.
«Апхуэдэу щытми» саугъэтыр хуагъэфащэ зи узыншагъэм сэкъат иIэ цIыхухэу, ауэ жыджэру, куэдым щапхъэ яхуэхъуу гъащIэм хэтхэм, IуэхугъуэфI куэд зыхузэфIэкIхэм.
«ЛIыхъужьыгъэ» саугъэтыр ират 2016 — 2018 гъэхэм къриубыдэу хахуагъэ зыпылъ Iуэхугъуэ зылэжьахэм.
«Гуп узыншэ» саугъэтыр хуагъэфащэ волонтёр Iуэхухэр гупу зэфIэзых коммерческэ IэнатIэхэм.
«ЦIыхубэ саугъэт» фIэщыгъэр зиIэр ират IуэхугъуэфI зэфIахам къыпэджэжу ИнтернетымкIэ нэхъыбэм Iэ зыхуаIэтахэм.
«МИР-м и саугъэтыр» зратхэм яхэхуэн папщIэ зэпеуэм узэрыхэтынумкIэ лъэIу тхылъ ебгъэхьын хуейщ премиямира.мы-мир.рф сайтым. Дэфтэрыр ебгъэхь хъунущ 2018 гъэм фокIадэм и 12 пщIондэ.
ТАМБИЙ Линэ.
